น้ำมันโลกยูโรขยับสนองข่าวดีอียูซัมมิต
น้ำมันโลกค่าเงินยูโรสะดุ้งพุ่งรับผลการประชุมอียูซัมมิต
30 มิ.ย. 2555

น้ำมันโลกค่าเงินยูโรสะดุ้งพุ่งรับผลการประชุมอียูซัมมิต 
ราคาน้ำมันโลกพุ่งขึ้นทันทีเมื่อวานนี้ ในการซื้อขายในตลาดเอเชีย หลังจากที่ประชุมสุดยอดผู้นำยุโรปบรรลุข้อตกลงเดินหน้าแผนการกระตุ้นเศรษฐกิจ และเข้าช่วยเหลือภาคธนาคารในสเปนโดยตรง
ราคาน้ำมันดิบเบางวดส่งมอบเดือน ส.ค. พุ่งขึ้น 1.88 เหรียญสหรัฐ ไปอยู่ที่ 79.57 เหรียญสหรัฐต่อบาร์เรล ถือเป็นการปรับขึ้นที่รุนแรงครั้งหนึ่งในรอบหลายเดือน หลังจากปรับลดลงต่อเนื่องมาตลอดในปีนี้ 
สำหรับราคาน้ำมันดิบเบรนต์ที่ตลาดลอนดอน ราคาก็ปรับขึ้น 1.40 เหรียญสหรัฐ เช่นกันไปอยู่ที่ 92.76 เหรียญสหรัฐต่อบาร์เรล 
การปรับขึ้นของราคาน้ำมันในครั้งนี้ ได้แรงส่งโดยตรงจากผลการประชุมสุดยอดสหภาพยุโรปที่กรุงบรัสเซลส์ของเบลเยียม โดยที่ประชุมนอกเหนือจากจะเดินหน้าแผนการกระตุ้นเศรษฐกิจ 1.2 แสนล้านยูโร (ราว 4.8 ล้านล้านบาท) แล้ว ยังจะจัดตั้งคณะกรรมการที่ปรึกษากลางของยูโรโซนเพื่อดูแลธนาคารพาณิชย์ในกลุ่มด้วย อีกทั้งยังเปิดทางให้ยุโรปนำเงินจากกองทุนช่วยเหลือเข้าช่วยธนาคารในสเปนได้โดยตรง โดยไม่เป็นการสร้างหนี้ให้กับรัฐบาลกุรงมาดริด
ขณะที่ค่าเงินยูโรก็แข็งค่ารับข่าวดังกล่าวทันที โดยเงินยูโรเมื่อเทียบกับเงินเหรียญสหรัฐแข็งค่าไปอยู่ที่ 1.2581 เหรียญสหรัฐต่อยูโร จากเดิมที่ 1.2429 เหรียญสหรัฐต่อยูโร
ทั้งนี้ ราคาน้ำมันในตลาดโลกดิ่งลงอย่างรุนแรงเมื่อเดือนที่แล้ว จากระดับราคาที่ 106 เหรียญสหรัฐต่อบาร์เรล เนื่องจากนักลงทุนเกรงว่าปัญหายูโรโซนจะทำให้ความต้องการน้ำมันในตลาดโลกลดลง